Russiese Wassery

Die **Russiese Wassery**, internasionaal bekend as ***The Russian Laundromat***, was 'n skema om tussen 2010 en 2014 sowat $20&nbsp;miljard tot $80&nbsp;miljard uit Rusland te verplaas deur 'n netwerk wêreldwye banke, baie van hulle in Moldowa en Letland. Volgens die Britse koerant *The Guardian* is sowat 500 mense van betrokkenheid verdink; baie van hulle was ryk Russe.

Die skema is ontdek deur **Global Laundromat**, 'n ondersoek na die geldwassery. Volgens die tydskrif *The New Yorker* was die skema ook bekend as "The Global Laundromat" of "The Moldovan Scheme". *The Herald* van Glasgow het geskryf dit is vermoedelik die wêreld se grootste en uitgebreidste geldwasseryskema."

## Nuusondersoek
Interne bankdokumente wat ongeveer 70&nbsp;000 transaksies tussen 2011 en 2014 uiteensit, is verkry deur die Russiese koerant *Nowaja Gazeta* en die Georganiseerde Misdaad-en-Korrupsie-aanmeldingsprojek (OCCRP), wat daarna in Maart 2017 data uit die dokumente met verskeie mediamaatskappye gedeel het. 

Die beweerde argitek van die skema is Veaceslav Platon, ’n Moldowiese sakeman en voormalige LP. met besighede in die suiker- en banksektor in Moldowa en in kernenergie in Oekraïne. In 1994 het Platon visepresident van die administratiewe raad van die Moldowiese privaat bank Moldindconbank geword en later visepresident van die raad van ’n ander Moldowiese bank, Investprivatbank. Moldindconbank is die belangrikste een van die twee: Dit is op 1 Januarie 1959 gestig as ’n tak van die Finansieringsbank van Kapitaalbeleggings van die USSR om hoofsaaklik Moldowiese nywerhede en konstruksiebesighede te finansier, maar is herorganiseer toe die Sowjetunie val; vanaf 2022 is dit die tweede grootste bank in Moldowa volgens batewaarde. In 1998 het Platon die politiek betree as lid van die munisipale raad van Chisinau. 

Igor Poetin (Wladimir Poetin se neef) is ook met die skema verbind. Die skema het Rusland se elite in staat gestel om minstens $20&nbsp;miljard uit Rusland te kanaliseer.

Globale banke wat vermoedelik met die gewaste geld te doen gehad het, sluit Deutsche Bank, Standard Chartered en Barclays in.

*The Guardian* het geskryf dat die meeste van die maatskappye wat by die geldwassery betrokke was, in die VK geregistreer was en dat meer as die helfte van die geld na dopmaatskappye in Skotland, Birmingham en Londen gegaan het.

## Reaksie van banke en Rusland
In reaksie op die berigte het HSBC gesê hy is teen finansiële misdaad en dat die saak "die behoefte onderstreep aan die groter deling van inligting tussen die publiek en privaat sektore". Citibank en Standard Chartered het hulle in verslae teen die bedrywighede uitgespreek, terwyl onder meer Deutsche Bank en die Bank of America aanvanklik geweier het om aan die pers kommentaar te lewer.

Moldowa het op 9 Maart 2017 'n amptelike klag by Rusland gelê oor die geldwassery en het teen 23 Maart nog nie 'n amptelike reaksie gekry nie. Op 24 Maart 2017 het Moldowa gesê Rusland saboteer sy ondersoek na die Russiese Wassery deur Moldowiese amptenare wat deur Rusland reis te "verneder en mishandel". Op sy beurt het Rusland gesê sy eie amptenare word lastig geval en dat hulle gereed is vir "konstruktiewe samewerking" oor die saak.

## Verwysings
## Skakels